ทองคำปิดพุ่ง 17.3 ดอลลาร์
สัญญาทองคำตลาดนิวยอร์กปิดพุ่งขึ้นกว่า 1% คาดเฟดใช้ มาตรการ QE3
7 มิ.ย. 2555

สัญญาทองคำตลาดนิวยอร์กปิดพุ่งขึ้นกว่า 1% คาดเฟดใช้ มาตรการ QE3
สัญญาทองคำตลาด COMEX (Commodity Exchange) ส่งมอบเดือนส.ค.พุ่งขึ้น 17.3 ดอลลาร์ หรือ 1.07% ปิดที่ 1,634.2 ดอลลาร์/ออนซ์ หลังจากเคลื่อนตัวในช่วง 1638.0 - 1634.2 ดอลลาร์
สัญญาทองคำได้รับแรงหนุนจากการที่นักลงทุนคาดว่า เฟดจะใช้มาตรการ QE3 เพื่อกระตุ้นการฟื้นตัวของเศรษฐกิจ และได้แรงหนุนเพิ่มขึ้นเมื่อนายมาริโอ ดรากิ ประธานอีซีบีระบุว่า อีซีบีพร้อมดำเนินมาตรการเพิ่มเติมเพื่อกระตุ้นการฟื้นตัวของเศรษฐกิจ นอกจากนี้ อีซีบียังให้คำมั่นสัญญาว่าจะขยายโครงการจัดหาสภาพคล่องเข้าสู่ตลาดการเงิน โดยมีเป้าหมายที่จะรับมือกับวิกฤตหนี้ยูโรโซน
กระทรวงแรงงานสหรัฐเปิดเผยว่า ประสิทธิภาพการผลิต (ผลผลิตต่อชั่วโมงของแรงงาน) ลดลง 0.9% ในไตรมาสแรกของปีนี้ ย่ำแย่กว่าในเบื้องต้นที่รายงานว่าลดลง 0.5% ซึ่งข้อมูลดังกล่าวยิ่งทำให้นักลงทุนมีความคาดหวังมากขึ้นว่าเฟดจะใช้มาตรการ QE3 เพื่อกระตุ้นการฟื้นตัวของเศรษฐกิจ